CELEX: 62013CN0466
Language: sk
Date: 2013-08-27 00:00:00
Title: Vec C-466/13 P: Odvolanie podané 27. augusta 2013 : Repsol, SA proti rozsudku Všeobecného súdu (siedma komora) z  27. júna 2013 vo veci T-89/12, Respol YPF/ÚHVT — Ajuntament de Roses (R)

26.10.2013   
            
            
               SK
            
            
               Úradný vestník Európskej únie
            
            
               C 313/13
            
         Odvolanie podané 27. augusta 2013: Repsol, SA proti rozsudku Všeobecného súdu (siedma komora) z 27. júna 2013 vo veci T-89/12, Respol YPF/ÚHVT — Ajuntament de Roses (R)
   (Vec C-466/13 P)
   2013/C 313/23
   Jazyk konania: španielčina
   
      Účastníci konania
   
   
      Odvolateľka: Repsol, SA (v zastúpení: L. Montoya Terán a J. Devaureix, advokáti)
   
      Ďalší účastník odvolacieho konania: Úrad pre harmonizáciu vnútorného trhu (ochranné známky a vzory)
   
      Návrhy odvolateľky
   
   Odvolateľka navrhuje, aby Súdny dvor:
   
               —
            
            
               zrušil v celom rozsahu rozsudok Všeobecného súdu vo veci T-89/12 z 27. júna 2013, oznámený 28. júna 2013,
            
         
               —
            
            
               vyhovel v celom rozsahu jej návrhom predloženým v prvostupňovom konaní,
            
         
               —
            
            
               zaviazal ďalšieho účastníka odvolacieho konania na náhradu trov konania.
            
         
      Odvolacie dôvody a hlavné tvrdenia
   
   
               1.
            
            
               Je potrebné vykonať nápravu určitej registračnej praxe ÚHVT a judikatúry Všeobecného súdu, ktorý účinne uplatňuje recipročný vzťah medzi rozlišovacou spôsobilosťou skoršej ochrannej známky a jej rozsahom ochrany.
            
         
               2.
            
            
               Napadnutý rozsudok Všeobecného súdu obsahuje viacero protirečení medzi odôvodnením a závermi prijatými v súvislosti s nedostatočnou podobnosťou medzi označeniami (Všeobecný súd sa síce domnieva, že existuje viac rozdielov ako podobností, avšak napriek tomu tvrdí, že ochranné známky sú podobné) a nevýraznou alebo malou rozlišovacou spôsobilosťou skoršej ochrannej známky (hoci sa Všeobecný súd domnieva, že ide o nevýraznú ochrannú známku, túto nevýraznosť nezohľadnil pri posúdení existencie pravdepodobnosti zámeny).
            
         
               3.
            
            
               Všeobecný súd ignoroval skutočnosť, že základné a rozlišovacie znaky namietanej ochrannej známky (veľké písmeno „R“ v kruhu) si nemôže tretia osoba privlastniť, čím sa nerešpektovala požiadavka disponibility bežných označení na trhu.
            
         
               4.
            
            
               Všeobecný súd nezohľadnil rozsudky španielskeho súdu Tribunal Supremo vydané v podobných veciach, hoci tieto rozsudky mali byť zohľadnené, keďže reprezentujú pohľad dotknutého spotrebiteľa, a to španielskeho spotrebiteľa.
            
         
               5.
            
            
               Z vyššie uvedených dôvodov vyplýva, že rozsudok Všeobecného súdu má právne vady. Preto treba zrušiť tento rozsudok v súlade s návrhom odvolateľky.